শওকত আলী : বিএ পাশ করি আমি দিনাজপুরেই। ঢাকায় এলাম ’৫৪ সালে। এমএ ক্লাসে ভর্তি হলাম; বাংলা বিভাগে ভর্তি হলাম। ঢাকা বিশ্ববিদ্যালয়ে ভর্তি নিয়ে আমার একটা মজার গল্প আছে। যেহেতু রেজাল্ট খারাপ তাই প্রথম দিন বাংলা বিভাগ আমাকে নিল না। মন খারাপ করে বেরিয়ে আসছিলাম। কলা ভবনের সামনে জিসি দেব আর মুনীর চৌধুরীর সঙ্গে দেখা। মুনীর চৌধুরী জিগ্যেস করলেন, মন খারাপ কেন? বিশ্ববিদ্যালয়ে ভর্তি হতে পারিনি, মন কি আর ভালো থাকে? মুনীর স্যারকে জানালাম। মুনীর চৌধুরী তখন জিসি দেবকে বললেন, ও হচ্ছে শওকত আলী, ভালো গল্প লিখে। তখন জিসি দেব বললেন, ওকে তো আমি কলেজ থেকেই চিনি। তারপর জিসি দেব আর মুনীর চৌধুরী আমাকে নিয়ে গেলেন বাংলা বিভাগে। তারপরে, ভর্তি হয়ে গেলাম।